DTAC บวกเกือบ 5% โบรกฯเคาะซื้อเป้า 69 บ. ชี้ราคาสะท้อนปัจจัยลบไปแล้ว
DTAC บวกเกือบ 5% โบรกฯเคาะซื้อเป้า 69 บ. ชี้ราคาสะท้อนปัจจัยลบไปแล้ว ล่าสุดอยู่ที่ 59.75 บาท บวก 2.75 บาท หรือ 4.82% มูลค่าซื้อขาย 474.34 ล้านบาท
DTAC บวกเกือบ 5% โบรกฯเคาะซื้อเป้า 69 บ. ชี้ราคาสะท้อนปัจจัยลบไปแล้ว ล่าสุดอยู่ที่ 59.75 บาท บวก 2.75 บาท หรือ 4.82% มูลค่าซื้อขาย 474.34 ล้านบาท
11 ต.ค. 2562

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ล่าสุด ณ เวลา 15.01 น. อยู่ที่ 59.75 บาท บวก 2.75 บาท หรือ 4.82% สูงสุดที่ 60.50 บาท ต่ำสุดที่ 57.25 บาท ด้วยมูลค่าซื้อขาย 474.34 ล้านบาท

โดย บล.บัวหลวง ระบุในบทวิเคราะห์ แนะนำ “ซื้อ” หุ้น DTAC พร้อมให้ราคาเป้าหมาย 69 บาท ประเมินกำไรสุทธิในไตรมาส 3/62 ที่ 1.6 พันล้านบาท พลิกกลับเป็นกำไรเมื่อเทียบจากปีก่อน แต่ลดลง 4% เมื่อเทียบจากไตรมาสก่อน หากไม่รวมรายการพิเศษ โดยคาดกำไรหลักที่ 1.7 พันล้านบาท ปรับตัวเพิ่มขึ้นจาก 1 ล้านบาทในไตรมาส 3/61 แต่ลดลง 7% เมื่อเทียบจากไตรมาสก่อน
อีกทั้ง มองว่าราคาหุ้นที่ปรับตัวลงมาตามประเด็นความกังวลของการออกโปรโมชั่น fixedspeed unlimited จาก TRUE อีกครั้ง เป็นโอกาสในการเข้าซื้อ เนื่องจากมองผลกระทบดังกล่าวเป็นเพียงระยะสั้นและไม่ได้กระทบอย่างมีนัยสำคัญ และยังมีประเด็นหนุนจากการพลิกกลับมาเติบโตเมื่อเทียบจากปีก่อน ของรายได้ค่าบริการในไตรมาส 4/62 (ในรอบ 8 ไตรมาสตั้งแต่ไตรมาส 1/61)
ด้าน บล.กรุงศรี ระบุในบทวิเคราะห์ แนะนำ “ซื้อ” หุ้น DTAC ให้ราคาเป้าหมาย 68 บาท ราคาหุ้นที่ลดลงมากว่า 14% ในช่วง 1 เดือนที่ผ่านมาได้สะท้อนความกังวลต่อการแข่งขันที่สูงขึ้นในอุตสาหกรรมไปแล้ว ขณะที่ผลประกอบการไตรมาส 3/62 ยังเติบโตแข็งแกร่งจึงมองเป็นโอกาสในการเข้าซื้อ เบื้องต้นคาดกำไรสุทธิไตรมาส 3/62 ประมาณ 1.7 พันล้านบาท พลิกจากขาดทุนสุทธิ 922 ล้านบาทในไตรมาส 3/61